**NORME PRIVIND ORGANIZAREA ȘI DESFĂȘURAREA**

 **COLOCVIULUI DE ADMITERE LA GRADUL DIDACTIC I ÎN ÎNVĂȚĂMÂNTUL PREUNIVERSITAR, SERIA 2022-2024**

1. **Scop**

Normele conțin precizări privind modul de organizare și desfășurare atât a etapelor premergătoare, precum și a colocviului de admitere la gradul didactic I în învățământul preuniversitar, seria 2022-2024.

1. **Domeniul de aplicare**

Prezentele norme se aplică la Universitatea „Alexandru Ioan Cuza” din Iași, în calitate de Centru de Perfecționare, pentru colocviul de admitere la gradul didactic I în învățământul preuniversitar, seria 2022-2024.

1. **Documente de referință**

**3.1. Legislație primară**

* Legea Educației Naționale nr. 1/2011, cu modificările și completările ulterioare;
* Legea nr. [55/2020](file:///C%3A%5CUsers%5CNectara%5Csintact%204.0%5Ccache%5CLegislatie%5Ctemp263946%5C00209451.htm)privind unele măsuri pentru prevenirea și combaterea efectelor pandemiei de COVID-19;
* Ordonanța de Urgență nr. 58/2020 privind luarea unor măsuri pentru buna desfășurare a sistemului de învățământ;
* Ordonanța de Urgență nr. [70/2020](file:///C%3A%5CUsers%5CNectara%5Csintact%204.0%5Ccache%5CLegislatie%5Ctemp263946%5C00209443.htm) privind reglementarea unor măsuri, începând cu data de 15 mai 2020, în contextul situației epidemiologice determinate de răspândirea coronavirusului SARS-CoV-2, pentru prelungirea unor termene;
* Ordonanța de Urgență nr. [141/2020](file:///C%3A%5CUsers%5CNectara%5CDesktop%5C_2022_2024_colocviu%5Cfacultati_adrese_organizare_colocviu%5Cnorme%5C00211886.htm) privind instituirea unor măsuri pentru buna funcționare a sistemului de învățământ și pentru modificarea și completarea Legii educației naționale nr. [1/2011](file:///C%3A%5CUsers%5CNectara%5CDesktop%5C_2022_2024_colocviu%5Cfacultati_adrese_organizare_colocviu%5Cnorme%5C00137318.htm);
* Ordin nr. 5338 din 01 octombrie 2021, completat și modificat pentru aprobarea măsurilor de organizare a activității în cadrul unităților/instituțiilor de învățământ în condiții de siguranță epidemiologică pentru prevenirea îmbolnăvirilor cu virusul SARS-CoV-2.

**3.2. Legislație secundară**

* Ordinul Ministrului educației, cercetării, tineretului și sportului 5561/2011, completat și modificat, pentru *Metodologia privind formare continuă a personalului din învățământul preuniversitar*;
* Ordinul Ministrului Educației Naționale nr. 3365/2017 referitor la acordarea de atribuții instituțiilor de învățământ superior privind formarea continuă a cadrelor didactice din învățământul preuniversitar prin gradele didactice II și I.

**3.3. Reglementări interne**

• Carta Universității „Alexandru Ioan Cuza” din Iași;

• Reglementările interne ale Universității „Alexandru Ioan Cuza” din Iași privind măsurile de organizare a activității în condiții de siguranță epidemiologică, pentru prevenirea îmbolnăvirilor cu virusul SARS-CoV-2

1. **Descriere**

Colocviul de admitere la gradul didactic I reprezintă o probă autentică de competență pedagogică, selectivă și relevantă, menită să promoveze cadrele didactice care manifestă disponibilități pentru inovarea procesului de învățământ, creativitate în modul de gândire și acțiune pedagogică și au rezultate deosebite în activitatea instructiv-educativă. Având în vedere importanța acestui colocviu atât pentru candidați, cât și pentru Universitatea „Alexandru Ioan Cuza” din Iași, în calitate de instituție cu atribuții privind formarea continuă a cadrelor didactice din învățământul preuniversitar, toți factorii implicați vor conlucra în vederea asigurării desfășurării acestei activități în condiții optime.

**4.1. Calendarul colocviului de admitere la gradul didactic I**

Colocviul de admitere la gradul didactic I se va desfășura conform următorului calendar:

|  |  |  |
| --- | --- | --- |
| 1. | Până pe 19 noiembrie 2021 | Aprobarea în Biroul Executiv al Consiliului de Administrație a calendarului de desfășurare a colocviului pentru admiterea la gradul didactic I.Aprobarea în Biroul Executiv al Consiliului de Administrație a Normelor privind organizarea și desfășurarea colocviului de admitere la gradul didactic I în învățământul preuniversitar, seria 2022-2024.  |
| 2. | Până pe 26 noiembrie 2021 | Afișarea pe site-urile Universității și facultăților a calendarului de desfășurare a colocviului pentru admiterea la gradul didactic I și a normelor privind organizarea și desfășurarea.  |
| 3. | Până la data de 07 ianuarie 2022  | Aprobarea în Biroul Executiv al Consiliului de Administrație a normelor de plată a comisiilor implicate în activitatea de examinare a candidaților la colocviu. |
| 4. | Până la data de 21 ianuarie 2022  | Aprobarea în Biroul Executiv al Consiliului de Administrație a referatului privind contractele în regim de plata cu ora pentru membrii comisiilor. |
| 5.  | 24-31 ianuarie 2022 | Depunerea cererilor și a chitanțelor de către candidați |
| 6. | 02 februarie 2022 | Transmiterea către DFCIDIFR a modului de desfășurare și a sălii de examinare (în scenariul față în față), a invitației de conectare, în scenariul on-line. |
| 7. | **04 februarie 2022** | **Desfășurarea colocviului de admitere la gradul didactic I și afișarea rezultatelor la avizier și pe site-ul facultății.** |
| 8 | 07 februarie 2022 | În situația unor condiții meteorologice nefavorabile (cod roșu), colocviul de admitere poate fi reprogramat la această dată, cu păstrarea comisiei inițiale de examen. |
| 9. | 08 februarie 2022 | Transmiterea către DFCIDIFR a rezultatelor finale, în format letric și electronic, inclusiv arondarea pe coordonatori științifici.Transmiterea către DFCIDIFR a documentelor de plată pentru membrii comisiilor de examinare. |
| 10. | 15 februarie 2022 | Transmiterea către Inspectoratele Școlare Județene a rezultatelor finale. |

**4.2. Înscrierea candidaților**

1. În perioada 24-31 ianuarie, cadrele didactice înscrise pentru a susține probele acestui examen în seria 2022-2024 vor transmite prin e-mail, la secretariatele facultăților, respectiv Departamentului pentru Pregătirea Personalului Didactic (DPPD), după caz, cererea privind opțiunea pentru tema lucrării metodico-științifice, bibliografia minimală privitoare la tema aleasă, un plan/abstract al lucrării, precum și dovada achitării taxei de susținere a colocviului în vederea acordării gradului didactic I (HS nr. 13/30.05.2013).

2. Taxa de admitere și susținere a colocviului în vederea acordării gradului didactic I este in valoare de 200 lei și este plătibilă la orice unitate BRD, urmând indicațiile:

Cod taxă: 105

Forma de școlaritate: 01 (licență zi)

Zona: Facultatea de ................................

3. În cazul în care, din diverse motive, candidatul înscris la colocviul de admitere la gradul didactic I nu s-a prezentat sau nu a promovat, cuantumul taxei de admitere și susținere a colocviului nu se restituie.

**4.3. Comisia de examinare**

1. Comisia de examinare este propusă de către facultăți/DPPD și aprobată de conducerea Universității „Alexandru Ioan Cuza” din Iași. Cei doi membri ai comisiei sunt profesori, conferențiari sau lectori/șefi de lucrări, posesori ai titlului științific de doctor. Pentru profesorii din învățământul preuniversitar având specializarea *Pedagogie*, cei doi membri ai comisiei de examinare vor avea aceeași specializare.

3. Comisia de admitere constituită la nivelul facultății/DPPD nu are președinte.

4. Indiferent de modul de desfășurare a colocviului (față în față sau on-line), cei doi membri ai comisiei aprobate vor rămâne aceiași pe toata durata desfășurării colocviului, examinând toți candidații repartizați comisiei respective.

5. Secretariatul facultății/al DPPD va transmite în timp util, prin e-mail, membrilor comisiei, opțiunea fiecărui candidat pentru tema lucrării metodico-științifice, bibliografia minimală privitoare la tema aleasă, precum și un plan/abstract al lucrării.

**4.4. Organizarea și desfășurarea colocviului**

1. În contextul stării de urgență/alertă instituită pe teritoriul României, conform prevederilor în vigoare la data desfășurării examenului de admitere la colocviul de acordare a gradului didactic I, acesta se va desfășura la data de **04 februarie 2022**, onsite (față în față) sau on-line, asigurându-se atât respectarea condițiilor de siguranță epidemiologică pentru prevenirea îmbolnăvirilor cu virusul SARS-CoV-2, cât și calitatea examinării candidaților înscriși, la nivelul exigențelor specifice.

2. Decizia privind modul de susținere a colocviului de admitere (față în față sau on-line) aparține conducerii fiecărei facultăți/DPPD, în urma evaluării capacității proprii de respectare a dispozițiilor igienico-sanitare în vigoare la acea dată și a oportunității pentru candidați.

3. În situația în care admiterea la colocviul de acordare a gradului didactic I se va desfășura față în față, se au în vedere următoarele:

- locul de desfășurare va fi stabilit de către conducerea fiecărei facultăți, respectiv a DPPD, avându-se în vedere și posibilitatea respectării normelor igienico-sanitare în vigoare la acea dată (distanțare, aerisire, dezinfectare), decizia urmând a fi transmisă la Departamentul pentru Formare Continuă, Învățământ la Distanță și Învățământ cu Frecvență Redusă (DFCIDIFR) până cel târziu la data de 02 februarie 2022, ora 12:00;

- secretariatul facultății/DPPD va afișa la avizier și pe site locul desfășurării și programarea candidaților;

- în funcție de numărul candidaților, în scopul evitării aglomerației la intrarea în sala de examinare, conducerea facultății/DPPD va pune la dispoziția candidaților un spațiu de așteptare corespunzător, în proximitatea sălii de examinare;

- accesul candidaților în sală se va face conform programării, fiecărui candidat fiindu-i alocate, în vederea examinării, maxim 20 de minute;

- examenul va respecta toate elementele formale, conform reglementărilor în vigoare: prezentarea candidatului, prezentarea sintetică de către candidat a planului/abstractului lucrării, adresarea de întrebări din partea comisiei de examinare;

- comisia va avea în vedere ca simultan să se afle în sala de examen minim 3 (trei) candidați;

- în urma examinării, membrii comisiei vor consemna rezultatul evaluării (*admis*/*respins*) sau *absent* în catalog, în dreptul fiecărui candidat în parte, vor semna cataloagele și le vor depune la secretariatul facultății/DPPD în aceeași zi.

4. În situația în care colocviul de admitere la gradul didactic I se va desfășura on-line, se au în vedere următoarele:

- conducerea facultății/DPPD sau comisia de examinare va identifica o platformă audio-video potrivită pentru activitate (pe lângă calitatea tehnică, se va avea în vedere și utilizarea facilă a acesteia de către candidați) și va desemna persoana care se va ocupa de gestionarea tehnică a activității, fie din cadrul secretariatului facultății/DPPD, fie un membru al comisiei de examinare;

- cel târziu până la data de **01 februarie 2022**, persoana desemnată să gestioneze din punct de vedere tehnic colocviul de admitere la gradul didactic I realizează programarea activității pe platforma audio-video și trimite membrilor comisiei și candidaților, prin email cu confirmare de primire, invitația de conectare, link-ul, parola etc., precum și intervalul orar aproximativ la care este programat fiecare candidat și succinte indicații tehnice privind conectarea;

- ședința on-line va respecta toate elementele formale conform reglementărilor în vigoare: prezentarea candidatului, prezentarea sintetică de către candidat a planului/abstractului lucrării, adresarea de întrebări din partea comisiei de examinare, într-un interval de timp de maxim 20 de minute;

- susținerea on-line a colocviului se realizează în prezența simultană a membrilor comisiei instituite, conform legislației, astfel încât, pentru preîntâmpinarea unor dificultăți de conectare, rezolvarea imediată a situațiilor speciale care pot surveni, precum și în vederea semnării cataloagelor finale, se recomandă prezența celor doi membri ai comisiei la sediul facultății/DPPD pe parcursul examinării;

- pe parcursul desfășurării colocviului, persoana desemnată pentru organizarea examenului va gestiona accesul candidaților pe platformă în intervalul orar stabilit prin intermediul programării, având în vedere ca, simultan, să fie prezenți pe platformă minim trei candidați, va aduce la cunoștința comisiei situațiile speciale, va contacta telefonic candidații, în cazul în care aceștia nu pot accesa platforma;

- în situația în care, din motive tehnice, un candidat nu poate accesa platforma sau calitatea conexiunii face imposibilă examinarea, acest lucru va fi adus la cunoștința comisiei care va decide fie primirea candidatului într-un alt interval orar, pe parcursul aceleiași sesiuni, fie folosirea unei aplicații alternative, care să ofere aceleași facilități; dacă până la finalul sesiunii nu poate fi realizată examinarea, candidatul este declarat *absent*;

- în urma examinării, membrii comisiei vor consemna rezultatul evaluării (*admis*/*respins*) sau *absent* în catalog, în dreptul fiecărui candidat în parte, vor semna cataloagele și le vor depune la secretariatul facultății/DPPD în aceeași zi.

5. Afișarea rezultatelor și comunicarea acestora către DFCIDIFR prin email (perfectionare@uaic.ro) și în format letric intră în atribuțiile secretariatului fiecărei facultăți/DPPD, după cum urmează:

- până la data de 08 februarie 2022 vor fi afișate la avizier și pe site rezultatele obținute în urma susținerii colocviului;

- până la aceeași dată, rezultatele vor fi înaintate și către DFCIDIFR, în format electronic și letric;

6. Rezultatele colocviului de admitere nu pot fi contestate.

**4.5. Repartizarea coordonatorilor științifici**

1.Conform legislației în vigoare, cadrele didactice înscrise pentru a susține colocviul de admitere la gradul I pot opta pentru un anumit conducător științific. Coordonatorii științifici trebuie să aibă specialitatea în care candidații susțin examenul. Prin excepție, pentru educatori, învățători și institutori, pot coordona lucrări metodico–științifice și cadre didactice cu specialitatea *Limba română*, *Matematică*, *Pedagogie*, *Psihopedagogie specială*, *Psihologie*, care au gradul didactic I sau titlul științific de doctor.

 2. În urma susținerii colocviului, Biroul Consiliu al facultății/D.P.P.D va stabili, pentru fiecare candidat, profesorul coordonator, în funcție de: (1) opțiunea scrisă a candidatului, (2) limita numărului maxim de coordonări aprobat pentru fiecare profesor coordonator și (3) corespondența dintre domeniul tematic al lucrării metodico–științifice și domeniul de competență al coordonatorului. În situația în care criteriile (2) și (3) nu pot fi îndeplinite, îi este alocat candidatului un alt coordonator.

3. Un cadru didactic universitar titular, cu grad de profesor, conferențiar sau lector/șef de lucrări, poate coordona maxim 3 (trei) lucrări de grad. Prin excepție, cadrele didactice care sunt metodicieni/didacticieni în cadrul facultății pot coordona un număr de maxim 5 (cinci) lucrări metodico–științifice. Pentru specializările: educatoare, învățători, institutori, pedagogie, psihologie și psihopedagogie specială, cadrele didactice de la DPPD/Facultatea de Psihologie și Științe ale Educației pot coordona un număr maxim de 6 (șase) lucrări metodico–științifice.

4. Până la data de 08 februarie 2022, secretariatul fiecărei facultăți/DPPD va afișa repartizarea candidaților pe coordonatori și programul de consultații al acestora, în vederea elaborării lucrărilor metodico-științifice.

1. **Considerații finale**

1. Candidații declarați *respinși* la colocviu se pot reînscrie pentru susținerea examenului în anul școlar următor, prin depunerea unui nou dosar și parcurgerea tuturor etapelor precizate în metodologie.

2. Secretariatele facultăților/DPPD vor face raportarea bazei de date la DFCIDIFR, e-mail: perfectionare@uaic.ro, și vor transmite la DFCIDIFR, până la data de **08 februarie 2022,** ora 12:00, următoarele documente în original:

* catalog cu rezultatele colocviului de admitere la gradul didactic I (semnături: decan, secretar-șef facultate), în original;
* statistica pe specializări și județe (semnături: decan, secretar-șef facultate);
* repartizarea candidaților pe conducători științifici, atât în format letric, cât și electronic, e-mail: perfectionare@uaic.ro.
* transmiterea către DFCIDIFR a documentelor de plată pentru membrii comisiilor de examinare.

3. Universitatea „Alexandru Ioan Cuza” din Iași va transmite inspectoratelor școlare județene/ I.S.M.B., până la data de 15 februarie 2022, tabelele nominale cuprinzând personalul didactic *admis*, *absent* sau, după caz, *respins* la colocviul de admitere la gradul didactic I.